Brandweerlede gryp gou weer na helms op Mandeladag | Netwerk24
Deur Jackie Kruger 19 Julie 2019 17:03
Personeel van George se brandweerdiens help kos verpak as deel van 'n projek van die Oakhurst-versekeringsmaatskappy. Foto: Verskaf
Lede van die brandweer in George het op Mandeladag skaars hul helms vir haarbedekkings verruil om as vrywilligers te gaan help by 'n projek waar kos verpak word, toe hulle na 'n brand uitgeroep is.
Sewe brandweermanne is in 'n brandweervoertuig na die lokaal.
In 'n stadium is die brandweermanne uitgeroep na 'n brand, sê Neels Barnard, George se brandweerhoof, in 'n verklaring. "Hulle moes hul kopdoekies en handskoene net daar los, verklee en na Borchards jaag waar 'n informele struktuur aan die brand was."
Die brand in Borchards is geblus.
Dit was die tweede brand dié dag. Die eerste voorval was 'n motor wat in Lawaaikamp aan die brand geraak het, sê Barnard.
Ná die tweede brand is besluit dat die brandweermanne se vrywillige dienstyd vir Mandeladag op 'n einde was.